نقش تيماء

نقش تيماء هو نص مصرى فرعونى اتعثر عليه منقوش على صخره ثابته جنب واحة تيماء فى السعوديه فى جزيرة العرب سنة 2010. النقش اللى اتلاقى هو اول نقش هيروغليفى مصرى يتلاقى فى الجزيره العربيه. النص عليه خرطوش مزدوج للملك رمسيس التالت اللى حكم مصر من 1192 الى 1160 قبل الميلاد. النقش مهم جدا لانه بيأكد نظريات و حقايق تاريخيه عن تاريخ مصر فى العصور الفرعونيه.

الهيئة العامة للسياحة والآثار فى السعودية اعلنت عن الاكتشاف و ذكرت ان العلما اتوصولوا لإكتشاف طريق تجارى مباشر قديم كان بيربط ما بين وادى النيل و جزيرة العرب و كان بيستخدم فى عهد الملك رمسيس التالت فى القرن 12 قبل الميلاد و كانت بتمشى فيه القوافل المصريه و تشترى من تيماء بضايع زى البخور و الدهب و الفضه و النحاس.

بيقول عالم المصريات زاهى حواس الامين العام للمجلس الاعلى للآثار فى مصر ان الاكتشاف ما بيعتبرش مفاجأه لعلما المصريات حيث انه طبيعى ان نقوش زى دى موجوده فى الجزيره العربيه خاصة ان قدماء المصريين من الاسره الحديثه اللى بينتمى ليها رمسيس التالت كانوا عسكريين بيهتموا بالجيوش و الحملات التجاريه لنواحى كتيره بره مصر ، فبعد انتصار المصريين على الهكسوس أحموس و الملوك اللى بعده اتوسعوا بره مصر و بقت الامبراطوريه المصريه بتشمل منطقه بتمتد من جنوب السودان لغاية شمال العراق مروراً بجزيرة العرب و الشام. و وضح الدكتور حواس ان المصريين بعد ما وسعوا امبراطوريتهم بالشكل ده عملوا حملات و رحلات تجاريه فى المناطق اللى بقت ضمن املاكهم ، و ان فيه نقوش و اثار كتيره بتبين الطرق التجاريه اللى مشيت فيها القوافل التجاريه و الحملات المصريه عبر جزيرة العرب و الشام و العراق لغاية الهند و مناطق فى اسيا.

و بيقول الدكتور حواس إن نقش تيماء مش اول اكتشاف من نوعه فى الشرق الاوسط حيث انه اتلقت نقوش و اثارات مصريه غيره فى مناطق فلسطين و الاردن و سوريا و شمال العراق و ليبيا و السودان و إن المستقبل هيكشف اسرار اكتر عن فترة الامبراطوريه المصريه القديمه وقت لدوله الفرعونيه الحديثه اللى بتعتبر من اعظم فترات تاريخ مصر القديمه.

 لينكات خارجيه 
 اكتشاف نقش أثرى للملك الفرعونى رمسيس الثالث 
 حواس: اكتشاف النقش الفرعونى بالسعودية يؤكد تاريخ الفراعنة
 مصادر 
تصنيف:تاريخ مصر